कहा- बेचारगी से जीने के बदले मौत को गले लगाना पसंद करूंगा, चेहरे पर झलकी भावुकता
WFI President Brij Bhushan Sharan Singh Sexual Harassment Case एक तरफ भारतीय कुश्ती संघ के खिलाफ पहलवानों का जंतर मंतर पर पिछले पांच दिनों से प्रदर्शन जारी है, तो दूसरी तरफ कैसरगंज से बीजेपी के सांसद बृजभूषण शरण सिंह ने एक कविता की कुछ पंक्तियां गाकर अपनी भावनाओं का इजहार खुलकर किया है। 
देश की राजधानी दिल्ली में जंतर-मंतर पर भारतीय कुश्ती संघ के खिलाफ पहलवानों का पिछले 5 दिनों से धरना जारी है। वहीं, दूसरी ओर कैसरगंज से BJP के सांसद बृजभूषण शरण सिंह ने एक कविता की कुछ पंक्तियां गाकर अपनी भावनाओं का इजहार खुलकर किया है।
बीजेपी सांसद ने एक कविता की कुछ पंक्तियों का जिक्र उस समय किया है, जब दिल्ली के जंतर-मंतर पर बैठे पहलवानों द्वारा लगाए गए आरोपों ने तूल पकड़ना शुरू कर दिया है। इस मामले में आज हरियाणा और वेस्ट यूपी खाप पंचायत के नेता जंतर-मंतर पर पहुंचकर और तूल दे सकते हैं।
खास बात यह है कि बृजभूषण शरण सिंह ने कविता के जरिए बहुत कुछ कहने की कोशिश की है। लगता है इसके जरिए वह जंतर-मंतर पर बैठे पहलवानों को विशेष संदेश देना चाह रहे हैं।
शुरुआत में कहा- आज के समय में याद आ रही कविता
दरअसल, भारतीय कुश्ती संघ के अध्यक्ष बृजभूषण शरण सिंह एक कविता गाते हुए भावुक नजर आए हैं। उन्होंने कहा है कि मुझे एक कविता याद आ रही है। आज के समय में- जिस दिन जीवन के हानि लाभ पर उतरूंगा, जिस दिन संघर्षों में जाली लग जाएगी, जिस दिन जीवन की लाचारी मुझ पर तरस दिखाएगी, उस दिन जीवन से मृत्यु कहीं बढ़ जाएगी।
बीजेपी सांसद यहीं नहीं रुके। इसके आगे उन्होंने कहा कि, मित्रों जिस दिन मैं अपने जीवन की समीक्षा करूंगा, क्या खोया, क्या पाया है और जिस दिन मैं महसूस करूंगा कि मेरे संघर्ष करने की क्षमता अब समाप्त हो गई है। जिस दिन मैं महसूस करूंगा कि मैं लाचार हूं, बेचारा हूं। ऐसी जिंदगी को जीना मैं पसंद नहीं करूंगा और चाहूंगा, ऐसी जिंदगी जीने के पहले मृत्यु मेरे करीब आ जाए।
सांसद ने नकारे थे आरोप
जनवरी में पहलवानों के आरोप लगाने के बाद बृजभूषण सामने आए थे। उन्होंने कहा था किसी भी तरह का उत्पीड़न नहीं हुआ है। अगर ऐसा निकला तो मैं फांसी पर लटक जाऊंगा। उन्होंने धरने को स्पॉन्सर्ड बताते हुए इसके पीछे हरियाणा कांग्रेस के राज्यसभा सांसद दीपेंद्र हुड्‌डा को बताया था। उन्होंने कहा था कि अब ये खिलाड़ी नेशनल लेवल पर भी खेलने योग्य नहीं रहे हैं।
शुक्रवार को मामले में सुप्रीम कोर्ट में सुनवाई होनी है। जिसके बारे में उन्होंने कहा था कि अब मामला सुप्रीम कोर्ट में हैं, ऐसे में इस बारे में क्यों बोला जाए। अब सुप्रीम कोर्ट की तय करेगा।
जंतर-मंतर पर पहलवानों का धरना:बजरंग ने सोशल मीडिया से PM की फोटो हटाई, WFI अध्यक्ष बृजभूषण का कविता सुनाते वीडियो वायरल
भारतीय कुश्ती संघ (WFI) के अध्यक्ष बृजभूषण सिंह के खिलाफ पहलवानों के धरने का आज पांचवां दिन है। इनके समर्थन में हरियाणा और पश्चिमी UP की खाप पंचायतें जंतर-मंतर पहुचेंगी। ओलंपियन विनेश फोगाट, साक्षी मलिक और बजरंग पुनिया ने खापों से साथ देने की अपील की थी। पढ़ें पूरी खबर...